That’s Rich

«That’s Rich» (norsk oversettelse: det er rikt, som i betydningen «det er ironisk/latterlig at det kommer fra deg») er en popsang fra 2022 med den irske sangeren Brooke Scullion. Sangen var Irlands bidrag i Eurovision Song Contest 2022 i Torino i Italia.

Om sangen 
«That’s Rich» er skrevet av Scullion selv, sammen med de britiske låtskriverne Izzy Warner og Karl Zine. Sangen var den første Scullion skrev, og hun hadde ingen planer om å sende den inn til RTÉ for deltakelse i den irske finalen til Eurovision Song Contest. Da hun etter hvert forsto hvilket potensial sangen hadde, og samtidig fikk støtte fra plateselskapet, sendte hun den inn til Eurosong, Irlands nasjonale uttak til Eurovision Song Contest. Sangen ble plukket ut til å delta i Eurosong 4. februar 2022. I konkurranse mot fem andre bidrag, vant den en klar seier hos både den internasjonale juryen og hos tv-seerne. En remastret versjon av sangen kom ut 12. februar. 

Sangen handler om å erte og gjøre narr av en tidligere elsker. Sangeren mener den tidligere elskeren er selvopptatt og synger: «Du dytter meg alltid ned. Vel, jeg har nyheter til deg, du sier jeg bruker deg nå – det er latterlig at det kommer fra deg». 

«That’s Rich» deltok i semifinale 2 av Eurovision Song Contest torsdag 12. mai 2022, der den ble nummer 15 av 18. Siden den ikke ble blant de ti beste i semifinalen, kvalifiserte den seg ikke til finalen lørdag 14. mai.

Listeplasseringer

Referanser 

Sanger fra 2022
Bidrag til Eurovision Song Contest 2022
Irsk musikk
Irske sanger